লিগ শিরোপা জয়ের ‘তাড়া’ নেই পিএসজির
ফ্রান্সের শীর্ষ প্রতিযোগিতা লিগ আঁ জেতার কাছাকাছিই আছে পিএসজি। নিকটতম প্রতিদ্বন্দ্বীদের চেয়ে ১০ পয়েন্ট এগিয়ে চূড়ায় তারা। সাফল্য যখন হাতছানি দিচ্ছে, তখন শান্ত থাকতে চাইছেন লুইস এনরিকে। লিগ শিরোপা জেতা নিয়ে কোনো ধরনের তাড়াহুড়া করতে নারাজ এই স্প‍্যানিশ কোচ।চলতি মৌসুমে চারটি শিরোপা জয়ের সুযোগ রয়েছে পিএসজির সামনে। গত জানুয়ারিতে তারা জিতেছে ফরাসি সুপার কাপ। গত সপ্তাহে বার্সেলোনাকে হারিয়ে চ্যাম্পিয়ন্স লিগের সেমি-ফাইনালে উঠেছে তারা। ফরাসি কাপের ফাইনালেও খেলবে দলটি।লিগ টেবিলে ২৮ ম্যাচ খেলে ৬৩ পয়েন্ট নিয়ে শীর্ষে পিএসজি। তাদের চেয়ে এক ম্যাচ বেশি খেলা ব্রেস্তের পয়েন্ট ৫৩। রেকর্ড ১২তম লিগ শিরোপা জয়ের খুব কাছে কিলিয়ান এমবাপেরা।
লিগ ম্যাচে রোববার লিওঁর মুখোমুখি হবে পিএসজি। আগের দিন এনরিকে বললেন, শুধু লিগ শিরোপা নয় বাকি দুই প্রতিযোগিতার ট্রফিও জিততে চান তারা। তাই প্রতিটি ম্যাচেই খেলতে চান প্রতিদ্বন্দ্বিতাপূর্ণ ফুটবল।“কোনো ধরনের তাড়াহুড়া নেই। আমাদের লক্ষ্য বরাবরের মতোই আছে, আগে বা পরে হোক, লিগ জেতা। তবে প্রতিটি ম্যাচে মনোভাব প্রতিদ্বন্দ্বিতাপূর্ণ হওয়াটা গুরুত্বপূর্ণ।”“আমরা প্রতিদ্বন্দ্বীতাপূর্ণ হতে চাই, সেটা হোক আগে বা পরে, কারণ আমরা যে প্রতিযোগিতায় আছি, ফরাসি কাপ, চ্যাম্পিয়ন্স লিগ, প্রতিটি ম্যাচেই আমাদের প্রতিদ্বন্দ্বিতাপূর্ণ হতে হবে, দুই বা তিন সপ্তাহের মধ্যে লিগ ওয়ান জিততে পারলেও।”ফরাসি কাপের ফাইনালে লিওঁর বিপক্ষেই লড়বে পিএসজি। শিরোপা নির্ধারণী ম্যাচটি হবে মে মাসের শেষ দিকে। লিওঁর সঙ্গে এই দুই ম্যাচের মধ্যে তেমন কোনো মিল দেখেন না এনরিকে।এক সময়ে অবনমনের শঙ্কায় পড়া লিওঁ এখন দারুণ ছন্দে রয়েছে। সবশেষ ১০ ম্যাচ কেবল একটিতে হারা দলটি টেবিলে সপ্তম স্থানে উঠে এসেছে। এনরিকে বললেন, তাদের সামর্থ্যের দারুণ এক পরীক্ষা হবে লিওঁ ম্যাচে।
“গুরুত্বের দিক থেকে আগামীকালের ম্যাচটি ফরাসি কাপ ফাইনাল থেকে সম্পূর্ণ ভিন্ন হবে। লিওঁর মতো শীর্ষ দলের বিপক্ষে আমরা কেমন করছি, সেটা দেখার জন্য সত্যিই দারুণ এক পরীক্ষা এই ম্যাচ। তারা দুর্দান্ত খেলছে এবং ফাইনালে উঠেছে। যা প্রমাণ করে তারা কঠোর পরিশ্রম করছে এবং এই লড়াই আমাদের জন্য সত্যিকারের পরীক্ষা হবে।”এখন পর্যন্ত চ্যাম্পিয়ন্স লিগ জিততে পারেনি পিএসজি। তাদের সামনে সুযোগ রয়েছে সেই অধরা ট্রফিতে চুমু আঁকার। প্রথমবারের মতো ট্রেবল জয়ের দারুণ সম্ভাবনাও তৈরি করেছে দলটি।তবে কৌশল ও দল নির্বাচন নিয়ে প্রায়ই সমালচনার মুখে পড়তে হচ্ছে এনরিকের। স্প্যানিশ এই কোচ অবশ্য এসব মোটেও গায়ে মাখছেন না।“এমন নয় যে আমি কম পড়ি, আমি কিন্তু কিছুই পড়ি না। ১০ বছরেরও বেশি সময় ধরে কোচ হিসেবে আমি এই দায়িত্ব পালন করছি। আমাকে আক্রমণও করা হয়েছে, আমি শুধু এগিয়ে যাচ্ছি।”

প্রতিটি ম্যাচেই প্রতিদ্বন্দ্বিতাপূর্ণ ফুটবল খেলতে চান ফরাসি চ্যাম্পিয়নদের কোচ লুইস এনরিকে।